ช่อง 8 ต้อนรับ “พุทธอภิวรรณ” นั่ง ผอ.ฝ่ายข่าว มั่นใจดันเรตติ้งกระฉูด
ช่อง 8 ต้อนรับ “พุทธอภิวรรณ” นั่งแท่นผู้อำนวยการใหญ่ฝ่ายข่าวคนใหม่ สร้างกระแสตั้งแต่เปิดตัว มั่นใจดันเรตติ้งช่อง 8 กระฉูดแน่
ช่อง 8 ต้อนรับ “พุทธอภิวรรณ” นั่งแท่นผู้อำนวยการใหญ่ฝ่ายข่าวคนใหม่ สร้างกระแสตั้งแต่เปิดตัว มั่นใจดันเรตติ้งช่อง 8 กระฉูดแน่
16 มี.ค. 2566

หลังจาก นายสุรชัย เชษฐโชติศักดิ์ “เฮียฮ้อ” ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS ประกาศผ่านทวิตเตอร์ส่วนตัว ต้อนรับ นายพุทธอภิวรรณ องค์พระบารมี เป็นผู้อำนวยข่าวสถานีโทรทัศน์ช่อง 8 คนใหม่ ทำให้เกิดกระแสข่าวตามมามากมายทั้งในออนไลน์และออฟไลน์
ล่าสุดทาง นางสาวนงลักษณ์ งามโรจน์ หัวหน้าเจ้าหน้าที่บริหารสถานีโทรทัศน์ช่อง 8 ระบุว่า เรียกว่าฉีกทุกกระแสข่าวลือ เพราะยืนยันแล้วว่า “คุณพุทธ” จะมาร่วมงานกับทางสถานีโทรทัศน์ช่อง 8 โดยการมาครั้งนี้จะควบทั้งตำแหน่งผู้อำนวยการใหญ่ฝ่ายข่าวและผู้ประกาศข่าว ขอให้ติดตามกันต่อว่าจะเป็นรายการข่าวชื่ออะไร แล้วรูปแบบรายการข่าวจะเข้มข้นตามสโลแกน “ข่าวช่อง 8 ครบเครื่อง เคียงข้าง” ชัดเจน ตรงไปตรงมา มากขึ้นกว่าเดิมแค่ไหน ย้ำว่าต้องให้ผู้ชมรอติดตามหลังสงกรานต์ เจอกันแน่นอนที่ช่อง 8 กดเลข 27
ทั้งนี้นายพุทธอภิวรรณ องค์พระบารมี จะมาดำรงตำแหน่ง ผู้อำนวยการใหญ่ฝ่ายข่าวและผู้ประกาศข่าว โดยกุมบังเหียนข่าวของสถานีโทรทัศน์ช่อง 8 ทั้งหมด ซึ่งจะเริ่มปฏิบัติงานและดำเนินรายการข่าวในช่วงไพรม์ไทม์ หลังสงกรานต์เป็นต้นไป
“การที่สถานีโทรทัศน์ช่อง 8 ได้มีโอกาสร่วมงานกับคุณพุทธ ซึ่งเป็นนักปั้นรายการข่าวที่มีฝีมือ และมีลีลาการเล่าข่าวที่ตรงประเด็น จนมีแฟนคลับติดตามมหาศาล จะช่วยสร้างสีสันและปรากฏการณ์ใหม่ให้กับข่าวช่อง 8 ทั้งหน้าจอและออนไลน์ ซึ่งสอดรับกับกลยุทธ์ของช่อง 8 ที่มุ่งเน้นขยายคนดูให้ไปสุดในทุกหน้าจอและทุกแพลตฟอร์ม นอกจากนี้ เชื่อว่าด้วยการทำงานในสไตล์คุณพุทธและรูปแบบการนำเสนอข่าวของช่อง 8 ที่มีความเข้มข้น ครบรส จะช่วยดันเรตติ้งของช่อง 8 ให้สูงขึ้นอย่างก้าวกระโดดแน่นอน” นางสาวนงลักษณ์ กล่าว
สำหรับผู้สนใจสามารถติดตามความเคลื่อนไหวต่างๆ ของช่อง 8 ได้ที่ www.thaich8.com และติดตามข่าวสารของ อาร์เอส กรุ๊ป ได้ที่ www.rs.co.th และ https://www.facebook.com/RSGROUPOFFICIAL